L 243/8
BG
Официален вестник на Европейския съюз
20.9.2022 г.
(27)
Обеззаразяването на рециклирана пластмаса следва да подлежи на инспекция и контрол от страна на компетентните органи.
Регламент (ЕС) 2017/625 на Европейския парламент и на Съвета относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите (8), обхваща и официалния контрол върху материалите, предназначени за контакт с храни, и следователно включва инсталациите за обеззаразяване.
Въпреки че в посочения регламент се предвиждат общи правила за официален контрол, в него обаче не се посочват конкретни процедури за контрол на инсталациите за обеззаразяване.
С цел да се гарантира еднакво прилагане на официалния контрол на инсталациите за обеззаразяване, независимо от това къде се намират, е целесъобразно да се определят подходящи техники за контрол, както и правила, с които се определя кога рециклираната пластмаса следва да се смята за несъответстваща на настоящия регламент.
(28)
С цел да се гарантира, че рециклираната пластмаса и материалите и предметите от рециклирана пластмаса се използват по подходящ и проследим начин от лицата, които трансформират, и от стопанските субекти в областта на храните, партидите от рециклирана пластмаса следва да се придружават от декларация за съответствие, за да се установи самоличността на лицето, което трансформира, и произходът на рециклираната пластмаса, както и да се предоставят инструкции на лицата, които трансформират, и на крайните потребители относно нейната употреба.
За да се гарантира, че този документ може да бъде разбран по един и същи начин от всеки, който го получи, от операторите следва да се изисква да използват предварително определен образец.
(29)
Понастоящем материалите и предметите от рециклирана пластмаса се пускат на пазара при спазване на националните правила.
Поради това следва да се предвидят разпоредби, чрез които да се гарантира, че преходът към настоящия регламент ще бъде плавен и няма да наруши съществуващия пазар на материали и предмети от рециклирана пластмаса.
По-специално следва да се даде възможност за ограничен период от време да се кандидатства за разрешение за съществуващи процеси за рециклиране, които подлежат на индивидуално разрешение в съответствие с настоящия регламент, и да се продължи пускането на пазара на рециклирана пластмаса и на материали и предмети от рециклирана пластмаса, произведени чрез тези процеси за рециклиране, до приключване на процедурата за разрешение.
Заявленията, подадени в съответствие с Регламент (ЕО) No 282/2008 относно такива процеси за рециклиране, следва да се смятат за заявления, подадени съгласно настоящия регламент.
Заявленията, подадени в съответствие с Регламент (ЕО) No 282/2008 относно процеси за рециклиране, които не подлежат на индивидуално разрешение съгласно настоящия регламент, следва да бъдат прекратени, тъй като няма основание за разрешаване на съответните процеси съгласно настоящия регламент.
(30)
На лицата, които рециклират и които в настоящите си операции по рециклиране прилагат технологии, които не са включени в списъка на подходящите технологии за рециклиране, следва да бъде предоставено достатъчно време, за да преценят дали желаят да доразвият тази технология, за да могат да я включат в списъка на подходящите технологии, или в противен случай да прекратят използването на тези операции по рециклиране за производството на пластмасови материали и предмети.
Поради това пускането на пазара на рециклирана пластмаса и материали и предмети от рециклирана пластмаса, произведени чрез процеси и инсталации за рециклиране, работещи въз основа на тези технологии и в съответствие с действащите национални правила, следва да продължи да бъде разрешено за ограничен период от време.
(31)
В случай че операторите решат да доразвият технологията, за да могат да я включат в списъка на подходящите технологии, съгласно настоящия регламент се изисква уведомяване за технологията и определяне на разработчик.
Процедурата за уведомяване обаче ще изисква към момента на уведомяването да се представи подробна обосновка на безопасността на тези материали и предмети от рециклирана пластмаса и да се публикува доклад, основан на тази обосновка.
Макар че операторите, които вече използват тези технологии, следва да разполагат с информация за безопасността на материалите от рециклирана пластмаса и произведените от тях предмети, изискванията, които се определят в настоящия регламент за тези доклади, са по-обхватни.
Тъй като получаването на необходимата допълнителна информация може да отнеме значително време, е целесъобразно да се позволи на тези разработчици да предоставят посочената информация в месеците след уведомлението.
(8) Регламент (ЕС) 2017/625 на Европейския парламент и на Съвета 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (ОВ L 95, 7.4.2017 г., стр. 1).